Anderson sak met 4 plekke terug | Netwerk24
Suid-Afrika se voorste tennisspeler, Kevin Anderson, het ná 'n teleurstellende Amerikaanse Ope met vier plekke op die jongste wêreldranglys teruggesak.
Anderson, wat vyfde gekeur was in New York, beklee nou die negende plek op die ranglys. Dié langeraat, wat in 2017 die eindstryd by Flushing Meadows gehaal het, is vanjaar in die vierde ronde deur die Oostenryker Dominic Thiem uitgeskakel.
Dit was Maandag darem nie net slegte nuus vir Suid-Afrikaanse tennis nie.
Die Kapenaar Lloyd Harris het met 14 plekke van nommer 145 tot 131 op die ranglys geklim, ofskoon hy in die eerste ronde van sy eerste Amerikaanse Ope die aftog moes blaas.
Die eerste twee plekke op die ranglys is onveranderd waar die Spanjaard Rafael Nadal en die Switser Roger Federer onderskeidelik hul nommereen- en nommertwee-plekke behou het, terwyl Novak Djokovic van Serwië met drie plekke tot derde gevorder het.